CELEX: 62010CN0568
Language: mt
Date: 2010-12-06 00:00:00
Title: Kawża C-568/10: Rikors ippreżentat fis- 6 ta’ Diċembru 2010 — Il-Kummissjoni Ewropea vs Ir-Repubblika tal-Awstrija

19.2.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 55/19
            
         Rikors ippreżentat fis-6 ta’ Diċembru 2010 — Il-Kummissjoni Ewropea vs Ir-Repubblika tal-Awstrija
   (Kawża C-568/10)
   2011/C 55/33
   Lingwa tal-kawża: il-Ġermaniż
   
      Partijiet
   
   
      Rikorrenti: Il-Kummissjoni Ewropea (rappreżentanti: M. Condou-Durande u W. Bogensberger, aġenti)
   
      Konvenuta: Ir-Repubblika tal-Awstrija
   
      Talbiet
   
   
               —
            
            
               tikkonstata li r-Repubblika tal-Awstrija, billi adottat regola li abbażi tagħha l-istudenti ċittadini ta’ pajjiżi terzi jistgħu biss jiksbu permess ta’ xogħol wara li tkun ġiet eżaminata s-sitwazzjoni tas-suq tax-xogħol fl-Awstrija u jkun għalhekk żgurat li l-post vakanti ma jistax jimtela’ minn persuna li tkun diġà rreġistrata bħala persuna qiegħda, naqset milli twettaq l-obbligi tagħha taħt l-Artikolu 17(1) tad-Direttiva tal-Kunsill 2004/114/KE, tat-13 ta’ Diċembru 2004, dwar il-kondizzjonijiet ta’ ammissjoni ta’ cittadini ta’ pajjiżi terzi għal skopijiet ta’ studju, skambju ta’ studenti, taħriġ bla ħlas jew servizz volontarju (1);
            
         
               —
            
            
               tikkundanna lir-Repubblika tal-Awstrija għall-ispejjeż.
            
         
      Motivi u argumenti prinċipali
   
   Il-Kummissjoni hija tal-fehma li d-dispożizzjonijiet Awstrijaċi jipprekludu sistematikament lill-istudenti ċittadini ta’ pajjiżi terzi milli jkollhom aċċess għas-suq tax-xogħol, inkwantu permess ta’ xogħol jingħatalhom biss meta jiġi vverifikat li tali post vakanti ma jistax jimtela’ minn persuna rreġistrata bħala qiegħda. Għalhekk, in-numru ta’ permessi maħruġa għal dan il-grupp ta’ persuni huwa żgħir. Għaldaqstant, huma biss 10 % tal-istudenti li joriġinaw minn pajjiżi terzi, b’differenza għal 70 % tal-istudenti Awstrijaċi, li għandhom il-possibbiltà li jiffinanzjaw parti mill-ispejjeż tal-istudji tagħhom permezz ta’ attività remunerata.
   Skont ir-Repubblika tal-Awstrija dawn il-limitazzjonijiet huma ġustifikati. L-Awstrija hija partikolarment attraenti għall-istudenti ta’ pajjiżi terzi minħabba l-aċċess liberu għall-edukazzjoni terzjarja u għall-miżati ta’ studju baxxi. Peress li dawn il-persuni ma għandhomx għarfien sod tal-lingwa Ġermaniża u anki nuqqas ta’ kwalifiki professjonali, dawn ikunu normalment impjegati f’setturi li fihom isir xogħol mhux professjonali u għalhekk jikkontribwixxu iktar għar-rata ta’ qgħad manifestament għolja f’dan is-settur.
   
      (1)  ĠU 2006, L 153M, p. 330